Document ID: 31990R2943

*****
ΚΑΝΟΝΙΣΜΟΣ (ΕΟΚ) αριθ. 2943/90 ΤΗΣ ΕΠΙΤΡΟΠΗΣ
της 11ης Οκτωβρίου 1990
που τροποποιεί τον κανονισμό (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 2472/90 της Επιτροπής (2), και ιδίως το άρθρο 9,
Εκτιμώντας:
ότι τα συμπυκνώματα πρωτεϊνών γάλακτος μπορούν να ταξινομηθούν είτε στο κεφάλαιο 4 της συνδυασμένης ονοματολογίας, είτε στο κεφάλαιο 35· ότι η συνδυασμένη ονοματολογία δεν καθόρισε διαχωριστική γραμμή μεταξύ αυτών των δύο κεφαλαίων· ότι πρέπει, για να εξασφαλισθεί ομοιόμορφη εφαρμογή της συνδυασμένης ονοματολογίας, να προσδιοριστούν τα κριτήρια για την ταξινόμηση των εν λόγω συμπυκνωμάτων στο ένα ή στο άλλο από τα εν λόγω κεφάλαια· ότι φαίνεται ότι η περιεκτικότητα σε πρωτεΐνες μπορεί να αποτελέσει έγκυρο κριτήριο από αυτή την άποψη· ότι είναι αναγκαίο να εισαχθεί στο κεφάλαιο 35 της συνδυασμένης ονοματολογίας κατάλληλη συμπληρωματική σημείωση· ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 2658/87·
ότι οι διατάξεις του παρόντος κανονισμού είναι σύμφωνες με τη γνώμη της Επιτροπής της Ονοματολογίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο κεφάλαιο 35 της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, παρεμβάλλεται η ακόλουθη συμπληρωματική σημείωση:
«Συμπληρωματική σημείωση
1. Υπάγονται κυρίως στην κλάση 3504 τα συμπυκνώματα πρωτεϊνών γάλακτος που περιέχουν, κατά βάρος επί ξηράς ύλης, περισσότερο από 85 % πρωτεΐνες.»
Άρθρο 2
Ο παρών κανονισμός αρχίζει να ισχύει έξι εβδομάδες μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Οκτωβρίου 1990.

Labels: 3
17